
Grozījumi Ministru kabineta 2023. gada 24. janvāra noteikumos Nr. 31 "Kārtība, kādā izglītojamie atbrīvojami no noteiktajiem valsts pārbaudījumiem"
Izdoti saskaņā ar Vispārējās izglītības likuma 4. panta 9. punktu
· Izdarīt Ministru kabineta 2023. gada 24. janvāra noteikumos Nr. 31 "Kārtība, kādā izglītojamie atbrīvojami no noteiktajiem valsts pārbaudījumiem" (Latvijas Vēstnesis, 2023, 19., 119. nr.; 2024, 72. nr.) šādus grozījumus:
· 1. Izteikt 5. punktu šādā redakcijā:
· "5. Izglītojamo vidējās izglītības pakāpē, kurš atbilstoši normatīvajiem aktiem par valsts pārbaudes darbu norises laiku attiecīgajā mācību gadā noteiktajā laikā piedalās starptautiskajās sporta sacensībās vai sporta nometnē ārpus Latvijas teritorijas, no valsts pārbaudījumiem par vispārējās vidējās izglītības ieguvi atbrīvo ar izglītības un zinātnes ministra lēmumu, pamatojoties uz pilngadīga izglītojamā vai nepilngadīga izglītojamā likumiskā pārstāvja iesniegumu, kas iesniegts Izglītības un zinātnes ministrijā ne vēlāk kā mēnesi pirms izglītojamā pirmā valsts pārbaudījuma norises dienas attiecīgajā mācību gadā atbilstoši normatīvajiem aktiem par valsts pārbaudes darbu norises laiku attiecīgajā mācību gadā. Iesniegumam pievieno biedrības "Latvijas Sporta federāciju padome" apliecinājumu, kas uzskatāms par sporta nozares eksperta atzinumu un pamato, ka izglītojamais ir normatīvajos aktos noteiktajā kārtībā atzītas sporta federācijas pārstāvētā sporta veida valsts pieaugušo izlases komandas dalībnieks un valsts pārbaudījumu norises laikā piedalās sporta federācijas apstiprinātā sporta sacensību kalendārā iekļautajās starptautiskajās sporta sacensībās vai sporta nometnē ārpus Latvijas teritorijas."
· 2. Izteikt 5.1 punktu šādā redakcijā:
· "5.1 Iesniegumu par atbrīvojumu no valsts pārbaudījumiem vidējās izglītības pakāpē var iesniegt arī pēc šo noteikumu 5. punktā minētā termiņa, ja to nav bijis iespējams iesniegt, jo izglītojamais attiecīgajā mācību gadā ilgāk nekā mēnesi pirms pirmā valsts pārbaudījuma norises dienas un valsts pārbaudes darbu norises laikā gatavojas dalībai sporta federācijas apstiprinātajās sporta sacensību kalendārā iekļautajās starptautiskajās sporta sacensībās vai piedalās sporta nometnē. Šajā gadījumā izglītojamais iesniegumu un šo noteikumu 5. punktā minēto biedrības "Latvijas Sporta federāciju padome" apliecinājumu iesniedz ne vēlāk kā divas nedēļas pirms normatīvajos aktos noteiktā valsts pārbaudes darbu norises beigu datuma attiecīgajā mācību gadā. Šajā punktā minētajā gadījumā izglītības un zinātnes ministrs var lemt par atbrīvojumu, ja izglītojamais gatavojas dalībai sporta federācijas apstiprinātajās sporta sacensību kalendārā iekļautajās starptautiskajās sporta sacensībās vai piedalās sporta nometnē ārpus Latvijas teritorijas."
· 3. Papildināt ar 8.1 punktu šādā redakcijā:
· "8.1 Šo noteikumu 5. un 5.1 punktā minēto iesniegumu un biedrības "Latvijas Sporta federāciju padome" apliecinājumu 2025./2026. mācību gadā var iesniegt Izglītības un zinātnes ministrijā līdz 2026. gada 12. jūnijam."

